b'\n_START_ARTICLE_\nAmfora\n_START_PARAGRAPH_\nAmfora (m.kreik. \xe1\xbc\x80\xce\xbc\xcf\x86\xce\xbf\xcf\x81\xce\xb5\xcf\x8d\xcf\x82 < \xe1\xbc\x80\xce\xbc\xcf\x86\xce\xb9\xcf\x86\xce\xbf\xcf\x81\xce\xb5\xcf\x8d\xcf\x82, molemmin puolin kannettava) on kaksikorvainen kuljetus- ja s\xc3\xa4ilytysastia. Amfora oli usein leimattu erilaisin astian valmistajaa, sis\xc3\xa4lt\xc3\xb6\xc3\xa4 ja tilavuutta koskevin merkein, sek\xc3\xa4 seremonia- ja juhlak\xc3\xa4yt\xc3\xb6ss\xc3\xa4 koristeltu my\xc3\xb6s maalauksin._NEWLINE_Sit\xc3\xa4 k\xc3\xa4ytettiin antiikissa viini- ja \xc3\xb6ljys\xc3\xa4ili\xc3\xb6n\xc3\xa4 sek\xc3\xa4 hautauurnana. Amfora oli my\xc3\xb6s voittopalkintona Athenen kunniaksi Ateenassa pidetyiss\xc3\xa4 kisoissa._NEWLINE_Tavallisimmat amforatyypit olivat: vatsa-amfora, jonka profiili on yhten\xc3\xa4inen huulesta jalkaan, kaula-amfora, jonka kaulaosa on selke\xc3\xa4sti erillinen astian vartaloon n\xc3\xa4hden ja kuljetusamfora, joka oli vartaloltaan huomattavasti n\xc3\xa4it\xc3\xa4 edell\xc3\xa4 mainittuja kapeampi.'